ירום אריאב

ירום אריאב (נולד ב-15 ביוני 1954) הוא איש ציבור ישראלי. כיהן כמנכ"ל משרד האוצר בשנים 2009-2007. אריאב נולד בקיבוץ כברי כבן בכור לציונה, מורה במקצועה, ולעמרי אריאב, ששירת בחיל האוויר כטייס קרב. בהיותו כבן חודשיים נהרג אביו בתאונת אימונים. לאחר מות אביו עבר עם אמו להתגורר בקיבוץ הולדתה עין חרוד. בשנת 1959, בהיותו כבן חמש, נישאה אימו בשנית לשי קיפניס (בנו של הסופר והמשורר לוין קיפניס) ועברה להתגורר עמו ברמת השרון. אריאב אומץ על ידי קיפניס כבן. אריאב שירת בצה"ל כקצין, בין השנים 1972–1977, והשתחרר בדרגת סרן. באוניברסיטה העברית בירושלים סיים בהצטיינות לימודי תואר ראשון בכלכלה (1981) ותואר שני בכלכלה ויחסים בינלאומיים (1984). בשנים 1984–1985 עבד ככלכלן באגף התכנון של משרד האנרגיה והתשתית. בשנת 1985 החל לעבוד באגף התקציבים של משרד האוצר, לצד עבודות כמרצה מן החוץ, באוניברסיטה העברית. בשנת 1989 מונה אריאב לסגן הממונה על התקציבים האחראי על המשרדים הכלכליים. תפקיד אותו מילא כארבע שנים, ובמסגרת תפקידו מילא תפקיד מרכזי בביצוע רפורמות כלכליות מרכזיות במשק ופעל, בין השאר להקמת חברת "יוזמה" לעידוד קרנות הון סיכון. בשנת 1993 עזב את שירות המדינה ושימש נציג חברת כימיקלים לישראל בדרום אמריקה (1993–1996) וכסמנכ"ל שיווק בחברת "רותם" (1996–2000). בשנת 2000, ביצע את המיזוג בין מפעלי ים המלח ורותם אמפרט ומונה לסמנכ"ל השיווק של החברה המאוחדת חברת "כי"ל דשנים". משנת 2002 עמד בראש חברת כי"ל דשנים אירופה, ישב במשרדיה בהולנד וניהל את מכרות האשלג ומפעלי הדשנים של כי"ל ביבשת. אריאב הוביל את המיזוג של חטיבות הפוספאט והאשלג של כיל באירופה. המיזוג כלל איחוד מטות מרכזי לוגיסטיקה ומכירות של חברות השיווק של כי"ל באירופה. בעקבות מינויו למנכ"ל משרד האוצר בינואר 2007, שב אריאב לישראל. בשנת 2010 סיים תפקידו, לאחר שכיהן כמנכ"ל המשרד תחת השרים אברהם הירשזון, אהוד אולמרט (בתפקידו כראש ממשלה למ"מ שר האוצר), רוני בראון ויובל שטייניץ, ושימש גם כממלא מקום הממונה על התקציבים בזמן אישור התקציב הדו-שנתי לשנים 2009–2010. אריאב ניווט את המדיניות הכלכלית של הממשלה בתקופת המשבר הכלכלי של 2008–2009. במהלך כהונתו, עמד בראש צוות בין משרדי לתכנון ויישום רפורמה בחוק חובת המכרזים ופעל לתכנון וליישום רפורמת אופק חדש בחינוך היסודי, ועמד בראש הוועדה הציבורית לפיתוח והגברת התחרות בשוק ההון בישראל ("ועדת אריאב"). נודע בגישתו החברתית ופעל להצבת והגשמת מטרות לעידוד תעסוקה וצמצום העוני, ועמד בראש הוועדה הממשלתית ליישום האג'נדה החברתית כלכלית לצמצום פערים בחברה. בשנת 2010 עמד בראש הוועדה הציבורית לבחינת המכינות הקדם אקדמיות. בשנים 2010 עד 2012 כיהן כמרצה בבית הספר למדיניות ציבורית באוניברסיטה העברית. בשנים האחרונות מכהן ירום אריאב בשורה של תפקידים במגזר העסקי, הציבורי והשלישי. בין תפקידיו ניתן למנות: יו"ר הוועד המנהל של אוניברסיטת בן-גוריון בנגב, מנכ"ל חברת הייעוץ ירום אריאב בע"מ, יו"ר לביא קפיטל, יו"ר ועדת ההשקעות של עמיתים- קרנות הפנסיה הוותיקות, יו"ר ועדת ההשקעות של קרן הפנסיה של הסוכנות היהודית, דירקטור בחברות נייר חדרה, צור שמיר אחזקות, סונול ואמות השקעות, וחבר דירקטוריון קרן ואן ליר העולמית. כמו כן משמש אריאב (בהתנדבות) כיו"ר הקרן לפיתוח לוד, והוא חבר בוועדה המייעצת בישראל של קרן וקסנר. כמו כן, אריאב גם מכהן כנציג ציבור במועצת הקרן לאזרחי ישראל, והוא עומד בתפקיד יו"ר וועדת ההשקעות של הקרן. אריאב נשוי ואב לארבעה ילדים. הוא מתגורר במבשרת ציון. מדיה וקבצים בנושא ירום אריאב בוויקישיתוף אתר האינטרנט הרשמי של ירום אריאב ירום אריאב, ברשת החברתית LinkedIn קורות חייו באתר המכון הישראלי לדמוקרטיה מירב ארלוזורוב, מנכ"ל האוצר מסכם שנה למפולת: "זה היה מאוד מפחיד, היה חשש מבור גדול באחד הבנקים", באתר TheMarker‏, 14 בספטמבר 2009 מירב ארלוזורוב, ירום אריאב: "האוצר עובר לפעמים את הגבול, אבל מישהו חייב להיות בתפקיד האיש הרע", באתר TheMarker‏, 30 באוקטובר 2009 איתן אבריאל, "לציבור נמאס מריכוזיות העושר", באתר TheMarker‏, 18 באוגוסט 2011 מיכאל טוכפלד, ‏כלכלת בחירות, בעיתון מקור ראשון, 2 בינואר 2019 אורן דורי, ‏יש כסף: הכלכלן שמסביר – כך ישראל תוכל לממן את המלחמה, באתר גלובס, 18 באוקטובר 2023 כתבות של ירום אריאב באתר TheMarker כתבות בתגית ירום אריאב באתר גלובס שלמה טייטלבאום, ירום אריאב לבכירי אגף התקציבים בעבר: "זו אזעקת אמת, אנו עדים להרס של המפעל הציוני", באתר כלכליסט, 7 במאי 2024 כתבות בתגית ירום אריאב באתר כלכליסט גולן חזני, הג'וב החדש של קרן טרנר: דירקטורית בלתי תלויה באמות, באתר כלכליסט, 5 בספטמבר 2021 מי אנחנו, באתר קרן וקסנר "צוות הקרן". GOV.IL. נבדק ב-2023-10-11.